《二马图为陈明之题》
明代·王弼

壮哉陈明之，有此两玉骢。
一骢色作葡萄锦，一骢雪尾云为鬃。
色哉明之此非画，两胡碧眼睛相射。
手中绿绳三尺捶，人马意态俱闲暇。
燕郊二月沙草春，淡风艳日开烟尘。
两龙浴罢桃花水，迥视八极生精神。
十年侍朝未央殿，西北贡马寻常见。
驽骀岂有仗下材，空劳万乘临轩看。
有如此图诚不多，举足万里无山河。
试令放驰九折坂，定与飞鹘争先过。
神物不受人间役，冥冥天意应相属。
明朝卷轴送还君，莫使春雷惊我屋。

作者简介：（?—1393）明初凤阳定远人，后徙临淮。善用双刀，号双刀王，有胆略。初结乡里，依山树栅自守。后归朱元璋，从破陈友谅、张士诚。洪武三年累功授大都督府佥事，世袭指挥使。十一年从沐英西征，封定远侯。后从傅友德取云南，随蓝玉出塞，战功皆著。二十六年召还赐死。